Rådets afgørelse

af 18. november 2002

om bemyndigelse af medlemsstaterne til i Det Europæiske Fællesskabs interesse at ratificere eller tiltræde den internationale konvention af 1996 om ansvar og erstatning for skader opstået i forbindelse med søtransport af farlige og skadelige stoffer (HNS-konventionen)

(2002/971/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 61, litra c), artikel 67, stk. 1, og artikel 300, stk. 2,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Den internationale konvention af 1996 om ansvar og erstatning for skader opstået i forbindelse med søtransport af farlige og skadelige stoffer (HNS-konventionen) har til formål at sikre, at personer, der lider skade som følge af udslip af farlige og skadelige stoffer i forbindelse med søtransport, får passende, hurtig og effektiv erstatning. HNS-konventionen udfylder et vigtigt hul i de internationale forskrifter om erstatningsansvar i forbindelse med havforurening.

(2) HNS-konventionens artikel 38, 39 og 40 berører Fællesskabets afledte ret om retternes kompetence og om anerkendelse og fuldbyrdelse af retsafgørelser som fastsat i Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område(3).

(3) Fællesskabet har således enekompetence med hensyn til HNS-konventionens artikel 38, 39 og 40, for så vidt disse artikler berører de regler, der er fastsat i forordning (EF) nr. 44/2001. Medlemsstaterne bevarer deres kompetence på de af konventionen omfattede områder, der ikke berører fællesskabsretten.

(4) HNS-konventionen anerkender kun suveræne stater som parter, og der er ikke på kort sigt udsigt til en genåbning af forhandlingerne med henblik på at tilgodese Fællesskabets kompetence på området. Følgelig er det på nuværende tidspunkt ikke muligt for Fællesskabet at ratificere eller tiltræde HNS-konventionen, og der er heller ikke udsigt til, at Fællesskabet vil kunne gøre det i den nærmeste fremtid.

(5) HNS-konventionen er af ganske særlig betydning, idet den gør det muligt at forbedre beskyttelsen af skadelidte i de internationale forskrifter om erstatningsansvar i forbindelse med havforurening helt i tråd med FN's havretskonvention af 1982, hvilket er i Fællesskabets og medlemsstaternes interesse.

(6) De materielle bestemmelser i HNS-konventionen hører under medlemsstaternes nationale kompetence, og kun de bestemmelser, der vedrører retternes kompetence og anerkendelse og fuldbyrdelse af retsafgørelser, hører under Fællesskabets enekompetence. I betragtning af konventionens sagsområder og formål kan der ikke være tale om at adskille accepten af de bestemmelser i konventionen, der hører under Fællesskabets kompetence, fra accepten af de bestemmelser, der hører under medlemsstaternes kompetence.

(7) Rådet bør således bemyndige medlemsstaterne til at ratificere eller tiltræde HNS-konventionen i Fællesskabets interesse på de betingelser, der er fastsat i denne beslutning.

(8) Medlemsstaterne bør inden for en rimelig frist afslutte deres procedurer for ratifikation eller tiltrædelse af HNS-konventionen i Fællesskabets interesse. Medlemsstaterne bør holde hinanden underrettet om forløbet af deres ratifikations- eller tiltrædelsesprocedurer med henblik på at forberede deponeringen af deres ratifikations- eller tiltrædelsesinstrumenter.

(9) Det Forenede Kongerige og Irland deltager i vedtagelsen og anvendelsen af denne beslutning.

(10) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som ikke er bindende for og ikke finder anvendelse i Danmark -

VEDTAGET FØLGENDE BESLUTNING:

Artikel 1

1. Uden at det berører Det Europæiske Fællesskabs kompetence på området, bemyndiger Rådet medlemsstaterne til i Fællesskabets interesse at ratificere eller tiltræde HNS-konventionen, på de i nedenstående artikler fastsatte betingelser.

2. Teksten til HNS-konventionen er knyttet som bilag til denne beslutning.

3. I denne beslutning forstås ved "medlemsstat" alle medlemsstater med undtagelse af Danmark.

Artikel 2

Når medlemsstaterne ratificerer eller tiltræder HNS-konventionen, fremsætter de følgende erklæring:

"Afgørelser vedrørende sagsområder omfattet af konventionen, der træffes af en ret i ((4)...), anerkendes og fuldbyrdes i ((5)...) i overensstemmelse med de relevante interne fællesskabsbestemmelser(6)."

Artikel 3

1. Medlemsstaterne tager de nødvendige skridt til inden for en rimelig frist at deponere deres instrumenter for ratifikation eller tiltrædelse af HNS-konventionen hos Den Internationale Søfartsorganisations generalsekretær, om muligt inden den 30. juni 2006.

2. Medlemsstaterne underretter inden den 30. juni 2004 Rådet og Kommissionen om, hvornår de forventer at have afsluttet deres ratifikations- eller tiltrædelsesprocedurer.

3. Medlemsstaterne tilstræber at holde hinanden underrettet om forløbet af deres ratifikations- eller tiltrædelsesprocedurer.

Artikel 4

I forbindelse med ratifikationen eller tiltrædelsen af HNS-konventionen meddeler medlemsstaterne skriftligt Den Internationale Søfartsorganisations generalsekretær, at ratifikationen eller tiltrædelsen har fundet sted i overensstemmelse med denne beslutning.

Artikel 5

Medlemsstaterne bestræber sig ved første givne lejlighed på at sikre, at HNS-konventionen ændres, således at Fællesskabet kan blive kontraherende part.

Udfærdiget i Bruxelles, den 18. november 2002.

På Rådets vegne

P. S. Møller

Formand

(1) EFT C 51 E af 26.2.2002, s. 370.

(2) Udtalelse afgivet den 11.6.2002 (endnu ikke offentliggjort i EFT).

(3) EFT L 12 af 16.1.2001, s. 1.

(4) Alle de medlemsstater, der er omfattet af denne beslutning, på nær den medlemsstat, der fremsætter erklæringen, og Danmark.

(5) Den medlemsstat, der fremsætter erklæringen.

(6) For øjeblikket findes disse bestemmelser i Rådets forordning (EF) nr. 44/2001.